Յոհաննես Կլեբո

**Յոհաննես Հյոսֆլոտ Կլեբո**, տառադարձվում է նաև **Յուհաննես Հյոսֆլոտ Քլեբու** (նորվեգերեն՝ Johannes Høsflot Klæbo.), նորվեգացի դահուկարշավորդ մարզիկ, նորվեգական *Byåsen IL* մարզական ակումբի ներկայացուցիչ, ձմեռային օլիմպիական խաղերի 11-ակի չեմպիոն (դա ռեկորդ է ձմեռային օլիմպիադաների ողջ պատմության մեջ), դահուկասպորտի աշխարհի առաջնությունների 15-ակի չեմպիոն (դա ռեկորդ է տղամարդ դահուկորդների շրջանում), աշխարհի գավաթի խաղարկությունների 5-ակի հաղթող ընդհանուր հաշվարկով: Աչքի է ընկել բազմաթիվ ռեկորդներ սահմանելով, որոնցից առավել նշանակալիցներից մեկն էլ այն է, որ եղել է դահուկասպորտի պատմության մեջ ամենաերիտասարդ տղամարդ դահուկորդը, ով հաղթել է FIS Cross-Country World Cup-ում, Tour de Ski-ում, աշխարհի առաջնությունում և դահուկավազքի օլիմպիական մրցաշարում:

Աշխարհի գավաթի 2019–2020 թվականների խաղարկության ընթացքում Կլեբոն դարձել է այդ բարձրակարգ մրցաշարի ողջ պատմության մեջ ամենահաջողակ տղամարդ սպրինտերը՝ անհատական մրցավազքում տարած հաղթանակների առումով, և սահմանել է նոր ռեկորդ սպրինտի մրցումներում նվաճած չեմպիոնական տիտղոսների ընդհանուր քանակով (4)։ Նա ներկայումս էլ համարվում է այդ հեղինակավոր մրցաշարի  պատմության մեջ ամենահաջողակ տղամարդ դահուկավազորդը: Ընդ որում՝ դահուկային սպորտի պատմության մեջ ռեկորդ է սահմանել նաև աշխարհի գավաթի խաղարկություններում առանձին մրցափուլերում տարած հաղթանակների քանակով (105): Աշխարհում միակ դահուկորդն է, ով կարողացել է ոսկե մեդալներին տիրանալ դահուկավազքի բոլոր մրցաձևերում (6-ից՝ 6)  աշխարհի միևնույն առաջնությունում (Թրոնհեյմ 2025) և միևնույն ձմեռային օլիմպիադայում (Միլան-Կորտինա 2026):

Իր դեբյուտային օլիմպիադայում՝ 2018 թվականի ձմեռային օլիմպիական խաղերում Կլեբոն երեք ոսկե մեդալ է նվաճել: 2026 թվականի փետրվարի 20-ի դրությամբ նա արդեն ուներ 13 օլիմպիական մեդալ, որոնցից 11-ը՝ ոսկե: Ձմեռային օլիմպիական խաղերին մասնակցած բոլոր մարզիկների մեջ նա առաջինը և առայժմ միակն է, ում հաջողվել է դառնալ տասնմեկակի չեմպիոն: Այդպիսով՝ նա զգալիորեն գերազանցել է իր համերկրացի բիաթլոնիստ Ուլե Բյորնդալենին, ով իր նվաճած ութ օլիմպիական ոսկե մեդալներով երկար ժամանակ համարվում էր լավագույն մարզիկը ձմեռային օլիմպիական խաղերի պատմության մեջ: Իսկ թե՛ ամառային, թե՛ ձմեռային օլիմպիադաների չեմպիոնների ընդհանուր ցանկում  
Յոհաննես Կլեբոն արդեն զբաղեցնում է երկրորդ տեղը՝ զիջելով միայն ամերիկացի ռեկորդակիր լողորդ Մայքլ Ֆելփսին (23 ոսկե մեդալ):

## Կլեբոն 2026 թ. ձմեռային օլիմպիական խաղերում
Յոհաննես Կլեբոն, որ 2018 և 2022 թվականների ձմեռային օլիմպիդաներում համապատասխանաբար երեք և երկու անգամ արդեն հռչակվել էր օլիմպիական չեմպիոն, Իտալիայում՝ Միլանում ու Կորտինա դ՛Ամպեցոյում անցկացված 2026 թվականի ձմեռային օլիմպիական խաղերում կարողացավ տիրանալ ևս վեց ոսկե մեդալի՝ յուրօրինակ ռեկորդ սահմանելով ձմեռային միևնույն օլիմպիադայում նվաճած ոսկե մեդալների քանակով: Փետրվարի 8-ին կայացած 20 կմ սքիաթլոնի մրցումներում նվաճեց  իր վեցերորդ օլիմպիական ոսկե մեդալը, փետրվարի 10-ին՝ տղամարդկանց սպրինտ մրցաձևում՝ յոթերորդը,  փետրվարի 13-ին՝ 10 կմ ազատ ոճով դահուկավազքում (ֆրիսթայլում)՝ ութերորդը։ Փետրվարի 15-ին Նորվեգիայի հավաքականի կազմում մասնակցելով տղամարդկանց 4 × 7,5 կմ փոխանցումավազքի մրցումներին՝ նա նվաճեց իր իններորդ օլիմպիական ոսկե մեդալը և այդպիսով գերազանցեց ձմեռային օլիմպիական խաղերի ողջ պատմության մեջ ամենաշատ ոսկե մեդալներ նվաճած մարզիկի՝ իր համերկրացի բիաթլոնիստ Ուլե Բյորնդալենի սահմանած ու երկար ժամանակ պահպանված ռեկորդը (ութ ոսկե մեդալ): Երեք օր անց Կլեբոն թարմացրեց այդ ռեկորդը. փետրվարի 18-ին նա իր  թիմակից Էյնար Հեդեգարտի հետ թիմային սպրինտում գրավեց առաջին տեղը և արժանացավ իր տասներորդ օլիմպիական ոսկե մեդալին։ Մեկ ոսկե մեդալ էլ նվաճեց օրեր անց՝ հաղթող ճանաչվելով 50 կմ դահուկավազքի մրցումներում:

## Մարզական արդյունքներ
Աղյուսակները կազմելիս հիմք են ծառայել դահուկային սպորտի միջազգային ֆեդերացիայի (FIS) տվյալները:

### Օլիմպիական խաղեր
*13 մեդալ – (11 ոսկե, 1 արծաթե, 1 բրոնզե)

Եղանակային անբարենպաստ պայմանների պատճառով մրցատարածությունը կրճատվել, հասցվել է 30&nbsp;կիլոմետրի:

### Աշխարհի առաջնություններ
* 18 մեդալ – (15 ոսկե, 2 արծաթե, 1 բրոնզե)

### Աշխարհի գավաթի խաղարկություններ
#### Մրցաշրջանային տիտղոսներ
* 15 տիտղոս – (5-ը՝ ընդհանուր հաշվարկով, 7-ը՝ սպրինտի, 3-ը՝ մինչև 23 տարեկանների (U23) մրցումներում)

#### Մրցաշրջաններում գրաված տեղերը / դիրքերը

## Ծանոթագրություններ

## Արտաքին հղումներ
* Պրոֆիլը FIS-ի կայքէջում 

Կատեգորիա:2026 թվականի Ձմեռային օլիմպիական խաղերի չեմպիոններ
Կատեգորիա:Աշխարհի չեմպիոններ
Կատեգորիա:Դահուկավազորդներ
Կատեգորիա:Նորվեգացի դահուկավազորդներ
Կատեգորիա:Նորվեգացի դահուկորդներ
Կատեգորիա:Նորվեգացի մարզիկներ
Կատեգորիա:Նորվեգացի օլիմպիական չեմպիոններ